Her trener 2–3-åringer: – Klarer veldig mye selv om de er små
Foreldre og trenere ser verdien i tidlig trening for barn. Psykolog mener for mye voksenstyrte planer skaper unødvendig stress for småbarnsfamilier.  To og et halvt år gamle Maria Figueiredo presser ansiktet sitt mot vinduet inn til turnsalen på Hasle.  Så fort dørene åpner løper hun og de andre to- og treåringene inn i full fart. De er blant de yngste i turnhallen, men entusiasmen deres kjenner ingen aldersgrense.  Flesteparten av barna kommer rett fra barnehagen siden turnpartiet begynner klokken 16.15. – Dette er Marias andre sesong på turn, forteller mamma Ana Sousa. – Vi begynte her for at hun skulle få utløp for energien sin, og mer kroppskontroll. Man kan tydelig se at hun elsker det. – Føler du at hun forstår alt som foregår her, selv om hun er to år? – Ja, det gjør jeg. Men det er klart at det blir bedre og bedre jo eldre hun blir, sier Sousa.  – Det er gøy! 76 prosent av befolkningen mellom 9 og 15 år drev med organisert idrett i 2021, viser tall fra Norsk kulturbarometer.  Det finnes ikke tall på hvor mange barn i barnehagealder som deltar på organisert idrett, men det er heller regelen, enn unntaket at idrettshaller og dansestudioer over hele landet tar imot 2- og 3-åringer til dans- og gymlek etter barnehagen.  Med et energisk hopp og et bredt smil tar tre år gamle Iben Hansen-Tangen sats. Egentlig vil hun helst at pappa Andreas Kjøll skal sitte på gangen når hun turner.  – Men siden alle de andre barna har med seg foreldre på aktivitetene, synes hun til nød at det er greit at pappa sitter på sidelinjen, forklarer Kjøll og ler.  Han har selv gått på turn som barn og ser hvilken verdi det har hatt for han senere i livet. Dette vil han overføre til datteren.  – Jeg ser at hun er veldig sterk i kroppen, klatrer og vil være med. Vi vil forsterke det. Så kan hun velge etter hvert om hun vil fortsette med dette når hun blir eldre, sier Kjøll.  Hver tirsdag er det Iben- og pappatid på turn, mens nyfødte lillebror er hjemme med mamma.  Iben ser med store, forventningsfulle øyne bort på trenerne som er i gang med å organisere den neste aktiviteten.  – Jeg kan snurre rundt og hoppe på turn. Det er gøy! Og så må jeg høre på treneren, sier Iben.  Kjøll smiler og nikker til datteren.  Han tror det er viktig å konsentrere seg om én aktivitet, istedenfor flere når man er liten. Opplevelsen av mestring blir større da, tror han.  – Det å være god i noe, og oppleve mestringsfølelse gjennom en aktivitet er positivt. Hun er liten enda og dette er jo mest lek, men vi snakker om at det er viktig å høre på trenerne. Vi er her for å trene på det også.  Første gang de var her tenkte Kjøll at øvelsene og beskjedene var alt for avanserte for de små barna, men han har blitt svært positivt overrasket.  – Noen vil jo si at de turner hele dagen i barnehagen og. Er det for tidlig med en aktivitet når du er to eller tre år, synes du? – Det tenker jeg er veldig individuelt. Det passer veldig godt for Iben, hun følger aktivitetene, hører etter og synes det er kjempegøy. Hadde jeg opplevd at det bare var styr og det var helt umulig å være her, så hadde vi droppet å gå hit, og prøvd på nytt senere når hun var større.  – De klarer veldig mye selv om de er små Marijana Bodruzic har vært trener for gymlek i to år. Hun mener det er fint for motorikken å starte på turn etter barnehagen, allerede som toåring.  – Vi prøver å ha en god kombinasjon av lek, motorikk, styrke og turnøvelser. De klarer veldig mye selv om de er små, mye mer enn man tror, sier Bodruzic. Hun mener gymleken gjør at barna blir mer motoriske og sterke i hele kroppen.  – Det er det fineste med turn, utviklingen og styrken blir likt fordelt på begge sider av kroppen, og legger grunnlaget – uansett hvilken idrett man skal drive med etterpå.  Bodruzic synes ikke det er for tidlig å starte med turn når barna er to år, men hun mener det finnes en balanse.  – En gyllen regel er å ikke overdrive. Ikke send barn på fire eller fem forskjellige idretter bare fordi de skal drive med noe. Velg én og fortsett med den en god stund. Å drive med noe er fint.  – Det er kanskje litt tidlig med 1,5 år, det har vi også hatt her. Treåringene klarer seg superbra, men toåringene klarer ikke å si hva de mener. Derfor er det viktig at foreldrene er med. Advarer mot å skjemalegge barnas liv Psykolog Charlotte Mjelde mener at viktigheten av ustrukturert frilek som ikke er voksenstyrt, bør få større plass i dagens samfunn.  – Når barna kommer hjem fra barnehagen og skole er de ofte slitne, og trenger å slappe av. De trenger å tilbringe tid med familien sin og leke fritt uten at voksne bestemmer hvordan de skal leke, sier hun og fortsetter: – Mesteparten av aktivitetene i hverdagen er ikke bestemt av barnet selv. Og med det mener jeg at vi som voksne frarøver barna noe viktig. Lek er den ultimate læringen for barn, sier Mjelde som nylig ga ut boken «Felix har følelser».  Mjelde vil understreke at hun ikke er imot fritidsaktiviteter, og ser verdien av det i flere familier og settinger.  Men higen etter at barnehagebarn skal gå på en aktivitet, mener hun kan skape unødvendig stress for familiens del.  – Jeg er imot at vi skjemalegger hele livet til ungene våre. Hvorfor gjør vi det allerede fra de er bitte små? Handler det om foreldres fomo? (Fear of missing out, journ, anm.) Det skaper stress i familien. Og mange lurer på hvorfor vi småbarnsforeldre er så stressede ... – Hvorfor tror du at det har blitt sånn at fritidsaktiviteter er noe som nesten virker obligatorisk for foreldrene? – Jeg tror denne trenden reflekteres i prestasjonssamfunnet. Vi lever i en tid hvor det kjennes innmari viktig at tiden vår skal struktureres og gjøres rede for. Den trangen går ut over barna våre – de skal stimuleres og sosialiseres til enhver tid. Alt de gjør skal måles og vurderes, sier hun.  Vi må anerkjenne betydningen av ustrukturert tid, det er det som gjør dem kreative og produktive, mener psykologen.  – Barn må få tid til å følge sin indre motivasjon, lyst og initiativ. Det er sunt å somle, kjede seg litt og bare være sammen med søsken og foreldre på ettermiddagen, sier Mjelde.  Hun etterlyser mer bevissthet rundt temaet, og tror at flere hadde hatt godt av å droppe planene de legger på barnas vegne.  – Legen og professoren Per Brodal har skrevet en bok om viktigheten av lek for barn. Og han sier det så godt: Barndommen må inneholde mer lek, hvis ikke ungdomstiden skal bli en dans på nevroser. 
To- og treåringer deltar i turn og organisert idrett etter barnehagen.  Psykolog advarer mot for mye voksenstyrte planer og skjema for småbarn. Hun mener ustrukturert lek er viktig for barns læring og kreativitet. Turntrener anbefaler en «gyllen regel»: Ikke overdriv antall aktiviteter for små barn. 